Olimpiya zaxiralari kollejlari faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “O‘zbekistonda futbolni rivojlantirishni mutlaqo yangi bosqichga olib chiqish chora-tadbirlari to‘g‘risida” 2019-yil 4-dekabrdagi PF-5887-son Farmoni ijrosini ta’minlash, shuningdek olimpiya sport turlari bo‘yicha terma jamoalarni shakllantirish uchun sport zaxirasini tayyorlash tizimini yanada takomillashtirish maqsadida Vazirlar Mahkamasi qaror qiladi: 
 1. O‘zbekiston Respublikasi Jismoniy tarbiya va sport vazirligi tizimidagi ixtisoslashtirilgan olimpiya zaxiralari maktab-internatlari negizida olimpiya zaxiralari kollejlari 1-ilovaga muvofiq tashkil etilsin va ularning faoliyati 2020/2021 o‘quv yilidan boshlab yo‘lga qo‘yilsin.
 2. Belgilab qo‘yilsinki:
 olimpiya zaxiralari kollejlarida ta’lim jarayoni ikki bosqichda: umumiy o‘rta ta’lim (VII — XI sinflar) hamda o‘rta professional ta’lim (XI sinfdan keyingi bir yillik ta’lim) bosqichlarida amalga oshiriladi; 
 olimpiya zaxiralari kollejining asosiy faoliyati jismoniy tarbiya va sport sohasidagi yuqori malakali mutaxassislar hamda sportning olimpiya turlari bo‘yicha terma jamoalarini shakllantirish uchun sport zaxirasini tayyorlashga yo‘naltiriladi;
 olimpiya zaxiralari kollejlarining sport turlari bo‘yicha kontingenti O‘zbekiston Respublikasi ta’lim muassasalariga o‘qishga qabul qilish bo‘yicha davlat komissiyasi tomonidan tasdiqlanadi;
 olimpiya zaxiralari kollejlari O‘zbekiston Respublikasi respublika budjeti mablag‘lari hisobidan moliyalashtiriladi;
 2020/2021 o‘quv yilidan boshlab olimpiya zaxiralari kollejlarining o‘rta professional ta’lim bosqichida futbol bo‘limlari tashkil etiladi va ularda futbol bo‘yicha mutaxassislar (sportchilardan tashqari) tayyorlanadi. 
 3. Quyidagilar:
 Olimpiya zaxiralari kollejlari to‘g‘risida nizom 2-ilovaga;
 Olimpiya zaxiralari kollejiga o‘quvchilarni qabul qilish, attestatsiyadan o‘tkazish va ularning o‘qishini ko‘chirish tartibi to‘g‘risida nizom 3-ilovaga; 
 Olimpiya zaxiralari kollejlarida oziq-ovqat bilan ta’minlash xarajatlarini qisman qoplash uchun ota-onalar to‘lovini to‘lash tartibi to‘g‘risida nizom 4-ilovaga;
 Olimpiya zaxiralari kollejlarining ayrim xodimlari mehnatiga haq to‘lash tartibi to‘g‘risida nizom 5-ilovaga; 
 Olimpiya zaxiralari kolleji boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlar jadvali 6-ilovaga; 
 Olimpiya zaxiralari kolleji o‘quvchilari uchun sutkalik oziq-ovqat normasi 7-ilovaga muvofiq tasdiqlansin.
 4. O‘zbekiston Respublikasi Jismoniy tarbiya va sport vazirligi, Xalq ta’limi vazirligi hamda Oliy va o‘rta maxsus ta’lim vazirligi 2020/2021 o‘quv yiliga qadar umumiy o‘rta ta’lim hamda o‘rta professional ta’lim jarayonining uzviyligini va sport mahoratini uzluksiz o‘stirishni ta’minlashni hisobga olgan holda o‘quv reja va dasturlarini ishlab chiqsinlar. 
 5. O‘zbekiston Respublikasi Jismoniy tarbiya va sport vazirligi Moliya vazirligi, Iqtisodiy taraqqiyot va kambag‘allikni qisqartirish vazirligi, Investitsiyalar va tashqi savdo vazirligi bilan birgalikda har yili olimpiya zaxiralari kollejlarining bino va inshootlarini rekonstruksiya qilish, mukammal ta’mirlash, kompyuter texnikasi va laboratoriya anjomlari, shuningdek sport bazalarini sport anjomlari va inventarlari bilan jihozlashni bosqichma-bosqich amalga oshirish yuzasidan takliflarni ishlab chiqqan holda kelgusi yillar uchun O‘zbekiston Respublikasining investitsiya dasturlari parametrlarini shakllantirishda inobatga olinishini ta’minlasin. 
 6. O‘zbekiston Respublikasi Jismoniy tarbiya va sport vazirligi ikki oy muddatda:
 olimpiya zaxiralari kollejlarining namunaviy ustavini tasdiqlash;
 olimpiya zaxiralari kollejlarini zamonaviy pedagogik texnologiyalarni egallagan malakali pedagog kadrlar hamda trenerlar bilan to‘ldirish yuzasidan zarur choralarni ko‘rsin.
 7. O‘zbekiston Respublikasi Hukumatining 8-ilovaga muvofiq ayrim qarorlariga o‘zgartirish va qo‘shimchalar kiritilsin.
 8. O‘zbekiston Respublikasi Hukumatining 9-ilovaga muvofiq ayrim qarorlari o‘z kuchini yo‘qotgan deb hisoblansin.
 9. O‘zbekiston Respublikasi Jismoniy tarbiya va sport vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 10. Mazkur qarorning bajarilishini nazorat qilish O‘zbekiston Respublikasi Bosh vaziri o‘rinbosari — O‘zbekiston Respublikasi Turizmni rivojlantirish davlat qo‘mitasi raisi A.A. Abduxakimov hamda O‘zbekiston Respublikasi jismoniy tarbiya va sport vaziri D.X. Nabiyev zimmasiga yuklansin.
 1. Mazkur Nizom olimpiya zaxiralari kollejlarining maqomi, maqsadi va asosiy vazifalari, huquqlari va majburiyatlari, o‘quv-tarbiya jarayonini tashkil etish va boshqarish, shuningdek, uni moliyalashtirish tartibini belgilaydi. 
 2. Olimpiya zaxiralari kolleji o‘rta professional davlat sport-ta’lim muassasasi hisoblanadi va uning faoliyati yuqori malakali mutaxassislar hamda sportning olimpiya turlari bo‘yicha terma jamoalarni shakllantirish uchun sport zaxirasini tayyorlashga yo‘naltiriladi. 
 3. Olimpiya zaxiralari kolleji o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, mazkur Nizomga hamda boshqa qonunchilik hujjatlariga, shuningdek o‘z ustaviga amal qiladi. 
 Olimpiya zaxiralari kollejining namunaviy ustavi O‘zbekiston Respublikasi Jismoniy tarbiya va sport vazirligi tomonidan tasdiqlanadi. 
 4. Olimpiya zaxiralari kollejining o‘quvchilar soni — 600 nafarni, Respublika olimpiya zaxiralari kollejining o‘quvchilar soni — 750 nafarni tashkil etadi.
 Olimpiya zaxiralari kollejida ta’lim jarayoni ikki bosqichda: umumiy o‘rta ta’lim (VII — XI sinflar) hamda o‘rta professional (XI sinfdan keyingi bir yillik ta’lim) ta’lim bosqichlarida amalga oshiriladi.
 5. Olimpiya zaxiralari kolleji yuridik shaxs hisoblanib, o‘z mustaqil balansiga, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga va blankalarga, boshqa zarur muhr va shtamplarga, O‘zbekiston Respublikasi Moliya vazirligining G‘aznachiligida shaxsiy g‘azna hisobvaraqlariga ega bo‘ladi. 
 6. O‘zbekiston Respublikasi Jismoniy tarbiya va sport vazirligi olimpiya zaxiralari kollejlariga umumiy rahbarlik qiladi, nazoratni tashkil etadi, uning tashkiliy-kadrlar va moddiy-texnik bazasini mustahkamlash choralarini ko‘radi. 
 7. Olimpiya zaxiralari kollejida xorijiy mamlakatlar fuqarolari o‘qitilmaydi, xalqaro shartnomalarida nazarda tutilgan hollar bundan mustasno.
 8. Olimpiya zaxiralari kollejining maqsadi quyidagilar hisoblanadi:
 o‘quvchilarga jismoniy tarbiya va sport bo‘yicha chuqurlashtirilgan ta’lim berish, ularni har tomonlama kamol toptirish va sport mutaxassisliklari va kasblarini egallashini ta’minlash;
 o‘quvchilarni istiqlol g‘oyalariga sadoqat, vatanparvarlik va fidoyilik ruhida tayyorlash, ularda o‘z Vatani bilan faxrlanish va milliy madaniy-tarixiy an’analarni hurmat qilish tuyg‘usini shakllantirish. 
 9. Olimpiya zaxiralari kollejining asosiy vazifalari quyidagilar hisoblanadi:
 bolalar-o‘smirlar sport maktablari, sport turlari bo‘yicha ixtisoslashtirilgan bolalar-o‘smirlar sport maktablari, sport klublari yoki boshqa sport-ta’lim muassasalarida sport tayyorgarligi o‘quv-mashq bosqichining birinchi yil tayyorgarligidan o‘tgan hamda sport bilan shug‘ullanishga iqtidori bo‘lgan, olimpiya zaxiralari kollejida o‘qish istagini bildirgan o‘quvchilar o‘rtasida tanlov asosida olimpiya zaxiralari kollejida o‘qishni davom ettirish uchun tanlab olish; 
 respublika va xalqaro musobaqalarda qatnashish uchun sport zaxirasini terma jamoalar tarkibiga tayyorlash;
 o‘quvchilarning respublika va xalqaro sport musobaqalarida ishtirok etishi uchun zarur va yetarli bo‘lgan kasbiy moyilligini, mahorati va ko‘nikmalari chuqur rivojlantirilishini ta’minlash, sport tayyorgarligi ta’limining navbatdagi bosqichlarida o‘qishini, shuningdek egallangan mutaxassislik bo‘yicha mehnat faoliyati bilan shug‘ullanishni davom ettirish; 
 mutaxassislar va sport zaxirasini sifatli tayyorlash uchun zarur tashkiliy, o‘quv-metodik, psixologik-pedagogik, mediko-biologik va moddiy-texnik shart-sharoitlarni ta’minlash; 
 davlat ta’lim standarti doirasida umumiy o‘rta ta’lim va o‘rta professional ta’lim o‘quv dasturlarini amalga oshirish;
 o‘quv-tarbiya jarayonining sog‘lomlashtiruvchi yo‘nalishini amalga oshirish uchun shart-sharoitlarni ta’minlash, sog‘lom turmush tarzi normalarini joriy etish.
 10. Olimpiya zaxiralari kolleji: 
 O‘zbekiston Respublikasi Jismoniy tarbiya va sport vazirligi hamda boshqa tashkilotlar orqali respublika va xalqaro sport musobaqalarida qatnashish, O‘zbekiston Respublikasi Jismoniy tarbiya va sport vazirligining sport va ommaviy jismoniy tarbiya tadbirlari kalendar rejasiga muvofiq chet el mamlakatlarida o‘quv-mashq yig‘inlarini o‘tkazish;
 O‘zbekiston Respublikasi Jismoniy tarbiya va sport vazirligi ko‘rsatmasiga muvofiq, olimpiya sport turlarini rivojlantirish va sport zaxiralarini tayyorlash jarayonini takomillashtirish maqsadida olimpiya zaxiralari kollejlarida yangi sport turlari bo‘limlarini ochish yoxud sport zaxiralarini tayyorlashga oid belgilangan sport ko‘rsatkichlari darajasi past bo‘lgan sport turlari faoliyatini tugatish;
 yuridik va jismoniy shaxslarga o‘z faoliyati ixtisosligiga muvofiq jismoniy tarbiya va sport sohasida pullik xizmatlar ko‘rsatish, ko‘rsatilgan xizmatlar uchun qonunchilik hujjatlariga muvofiq haq to‘lash miqdorini belgilash;
 olimpiya zaxiralari kollejining trener-o‘qituvchilar tarkibi xodimlari va o‘quvchilarini almashishi, qo‘shma sport tadbirlari, bayramlar, ko‘riklar, seminarlar va shu kabilarni o‘tkazish bo‘yicha xorijiy sport tashkilotlari bilan belgilangan tartibda bitimlar tuzish; 
 qonunchilik hujjatlariga muvofiq ta’lim hamda jismoniy tarbiya va sport sohasida xalqaro faoliyatda ishtirok etish huquqiga ega.
 Olimpiya zaxiralari kolleji qonunchilik hujjatlariga muvofiq boshqa huquqlarga ham ega bo‘lishi mumkin. 
 11. Olimpiya zaxiralari kolleji sportchilar va trener-o‘qituvchilarning O‘zbekiston Respublikasi Jismoniy tarbiya va sport vazirligining sport va ommaviy jismoniy tarbiya tadbirlari kalendar rejasiga muvofiq turli sport tadbirlarida, xalqaro musobaqalar qatnashishini (shu jumladan, xorijiy davlatlarda tajriba almashishi va shu kabi maqsadlarda yuborishni) amalga oshirishi mumkin. 
 12. Olimpiya zaxiralari kollejlari: 
 ta’lim-tarbiya va sport tayyorgarligi o‘quv-mashq jarayonini amalga oshirish uchun zarur shart-sharoitlar yaratilishini ta’minlash, trener-o‘qituvchilar tarkibi va pedagog-xodimlar jamoasi hamda boshqa tegishli mutaxassislarning o‘z faoliyatiga oid topshiriqlarining bajarilishini, shu jumladan, ta’lim oluvchilar tomonidan o‘z majburiyatlari doirasida tanlagan sport turlari bo‘yicha ta’lim va sport tayyorgarligi o‘quv dasturlarini bosqichma-bosqich o‘zlashtirishini ta’minlashga;
 ta’lim standartiga muvofiq tasdiqlangan o‘quv dasturlari, sport tayyorgarligi dasturlari asosida yillik o‘quv rejasini, o‘quv jadvalini va o‘quv-mashq mag‘ulotlari jadvalini ishlab chiqishga; 
 ta’lim va o‘quv-mashq mashg‘ulotlari jarayoni o‘tkazilayotgan davrda ta’lim oluvchilar va trener-o‘qituvchilar tarkibi va pedagog-xodimlar jamoasi hamda boshqa tegishli mutaxassislarning mehnat xavfsizligini ta’minlashga;
 ta’lim-tarbiya va sport tayyorgarligi o‘quv-mashq jarayonini joriy nazorat qilish, ta’lim oluvchi o‘quvchi-sportchilarning nazorat normativlari topshirishini ta’minlashga;
 moddiy-texnika bazasi va mol-mulkining saqlanishini va ulardan oqilona foydalanilishini ta’minlashga majbur.
 Olimpiya zaxiralari kolleji qonunchilik hujjatlariga muvofiq boshqa majburiyatlarni ham o‘z zimmasiga olishi mumkin. 
 13. Olimpiya zaxiralari kollejida o‘quv jarayoni O‘zbekiston Respublikasi Jismoniy tarbiya va sport vazirligi tomonidan ishlab chiqilib, Oliy va o‘rta maxsus ta’lim vazirligi tomonidan tasdiqlangan o‘quv rejaga asosan amalga oshiriladi.
 14. O‘quv jarayoni jadvali, o‘quv mashg‘ulotlari turlari, auditoriya va auditoriyadan tashqari o‘quv-tarbiyaviy, shuningdek o‘quv-tarbiya jarayonini tashkil etishning boshqa shakllari davlat ta’lim standartiga muvofiq amalga oshiriladi. 
 15. Olimpiya zaxiralari kollejlarida o‘quv yili 2-sentabrdan boshlanadi.
 16. Olimpiya zaxiralari kollejida o‘qish kunduzgi shaklda amalga oshiriladi. O‘quv mashg‘ulotlarining davomiyligi, o‘quvchilarning o‘quv yuklamasi va o‘quv-tarbiya jarayonining boshqa masalalari tasdiqlangan o‘quv rejaga muvofiq belgilanadi. 
 17. Olimpiya zaxiralari kolleji o‘quv rejasi o‘quv, o‘quv-mashq mashg‘ulotlari, yakka tartibda ishlash va tarbiyaviy ishlarni tashkil etish shakllari va usullarini belgilaydi.
 O‘quv dasturlari o‘quv rejasiga muvofiq quyidagi shakllarda amalga oshiriladi:
 o‘quv darsi — o‘quv jarayonining ajralmas qismi bo‘lgan ta’lim ishtirokchilarining o‘zaro bog‘liqlik shakli, ta’limning maqsadi, mazmuni usul va vositalarini o‘zida mujassam etgan tizim;
 ma’ruza — o‘qitishni tashkil etishning yetakchi shakli bo‘lib, o‘quvchilarni o‘quv materialining asosiy holatlariga, o‘quvchilarni yo‘naltiruvchanlik, axborotlilik, metodologik, tarbiyalovchilik va rivojlantiruvchilik vazifalarini amalga oshirishga imkon beradi; 
 seminar — ta’lim beruvchini ta’lim oluvchilar bilan faol suhbatga kirishishiga yo‘naltirilgan, nazariy bilimlarni amaliy faoliyatda amalga oshirish uchun zarur sharoitni ta’minlovchi mashg‘ulot shakli;
 laboratoriya ishi — o‘quvchilar tomonidan mustaqil ravishda eksperimentlar o‘tkazgan holda fanlarni o‘zlashtirishi. Tajribalar shaxsiy yoki guruhga bo‘lingan holda tashkil etilishi mumkin;
 mustaqil tayyorgarlik — o‘quvchilar tomonidan o‘qituvchi bilan muloqotga kirishmagan holda maxsus o‘quv materiallarini o‘zlashtirish maqsadida qo‘llaniladigan o‘quv faoliyatining ajralmas qismi hisoblanadi. Mustaqil tayyorgarlik dars jarayonida va darsdan tashqari jarayonda og‘zaki yoki yozma ravishda qo‘llanilishi mumkin;
 amaliy mashg‘ulot — o‘qituvchi rahbarligida ilmiy-nazariy bilimlarni chuqurlashtirish va mustaqil ishlashga o‘rgatish ko‘nikmalarini hosil qilish maqsadida o‘tkaziladi. 
 18. Olimpiya zaxiralari kollejida o‘quv-mashq mashg‘ulotlari guruh va yakka tartibda (individual) o‘quv-mashq mashg‘ulotlar doirasida sport tayyorgarligi o‘quv rejasiga muvofiq quyidagi shakllarda amalga oshiriladi: 
 o‘quv-mashq mashg‘uloti — bu sport tayyorgarligi jarayonining ajralmas qismi bo‘lib, sport tayyorgarligi ishtirokchilarining o‘zaro bog‘liqlik shakli, sport tayyorgarligining maqsadi, mazmuni usul va vositalarini o‘zida mujassam etgan tizim sifatida quyidagilarni o‘z ichiga qamrob oladi: nazariy tayyorgarlik, amaliy tayyorgarlik (bular umumiy jismoniy tayyorgarlik, maxsus jismoniy tayyorgarlik, taktik-texnik tayyorgarlik, psixologik tayyorgarlik, ko‘chirish (o‘tkazish) nazorat sinovlari, nozorat musobaqalarda ishtiroki, yo‘riqchilik va hakamlik amaliyoti, musobaqalarida ishtirok etish, tiklanish tadbirlari va tibbiy nazorat shakllari hisoblanadi);
 nazariy tayyorgarlik — o‘quvchi-sportchilarga shaxsni anatomik va fiziologik rejalashtirish, sport tayyorgarligiga oid sanitariya-gigiyenik talablar, o‘quv-mashq mashg‘ulotlarining texnik xavfsizligi, shuningdek, ularning talangan sport turlari bo‘yicha sport tayyorgarligiga taalluqli turli nazariy ma’lumotlar doirasida nazariy bilimlar beriladi; 
 umumiy jismoniy tayyorgarlik — o‘quvchi-sportchilarning yoshi, jinsiga oid sport tayyorgarligiga, o‘quv-mashq mashg‘ulotlari jarayonida umumiy jismoniy mashqlarni o‘rganish va o‘zlashtirish, umumiy jismoniy tayyorgarlik darajasi ko‘rsatkichlarini bajarishini amalga oshirish va nazorat qilishga qaratiladi; 
 maxsus jismoniy tayyorgarlik — o‘quvchi-sportchilarning tanlangan sport turlari bo‘yicha sport tayyorgarligiga oid maxsus jismoniy mashqlarni o‘quv-mashq mashg‘ulotlarini jarayonida o‘rganish va o‘zlashtirish, maxsus jismoniy tayyorgarlik darajasi ko‘rsatkichlarini bajarishiga yo‘naltiriladi;
 taktik-texnik tayyorgarlik — o‘quvchi-sportchilarning talangan sport turlari bo‘yicha sport tayyorgarligi o‘quv-mashq mashg‘ulotlarini o‘zlashtirish jarayonida taktik-texnik mashqlar, usullar, hujum va himoyalanish amallarini o‘rganish, shu jumladan, ularning o‘zlashtirish holatlarini nazorat qilishga qaratiladi; 
 psixologik tayyorgarlik — o‘quvchi-sportchilarning sport tayyorgarligi o‘quv-mashq mashg‘ulotlarini o‘zlashtirishda va sport musobaqalariga tayyorgarlik ko‘rish hamda ularda ishtirok etish jarayonlariga psixo-fiziologik yondashuvlar asosida tashxislar va psixologik test-sinovlarini o‘tkazish orqali ularni psixologik jihatdan tayyorlash faoliyati amalga oshiriladi;
 ko‘chirish (o‘tkazish) nazorat sinovlari — sport tayyorgarligi jarayonida belgilangan tartibda o‘quvchi-sportchilarning yoshni va jismoniy imkoniyatlar hamda jismoniy holatiga ko‘ra, umumiy va maxsus jismoniy tayyorgarligi darajasi ko‘rsatkichlari aniqlab boriladi, shu jumladan, ularning taktik-texnik tayyorgarligi mahoratiga baho beriladi; 
 nazorat musobaqalarda ishtiroki — o‘quvchi-sportchilarning tanlangan sport turi bo‘yicha sport tayyorgarligi o‘quv-mashq mashg‘ulotlari yuklamalarini o‘zlashtirish jarayonida nazorat musobaqalari orqali, ularning sport mahoratini o‘zlashtirish va rivojlantirishga qaratiladi (soatlar setkasidan tashqari);
 yo‘riqchilik va hakamlik amaliyoti — trenerlik va hakamlik ishlariga keyinchalik jalb qilish uchun sport yo‘riqchilari va sport hakamlarining bilim va ko‘nikmalarini olish maqsadida olib boriladi;
 musobaqalarda ishtirok etish — tasdiqlangan sport va ommaviy jismoniy tarbiya tadbirlari kalendar rejasi asosida olimpiya zaxiralari kollejida ta’lim oluvchi o‘quvchi-sportchilarning hududiy, respublika va xalqaro sport musobaqalarida ishtirok etishlari nazarda tutiladi; 
 tiklanish tadbirlari — o‘quvchi-sportchilarning sport tayyorgarligi jarayonida hordiq chiqarish, faol dam olishini ta’minlash maqsadida turli tiklanish va jarohatlanishning oldini olish tadbirlarini o‘z ichiga oladi;
 tibbiy nazorat — o‘quvchi-sportchilarning o‘quv yili davomida kamida ikki marotaba chuqurlashtirilgan tibbiy ko‘rikdan o‘tishi va sport musobaqalari oldidan tibbiy ko‘rikdan o‘tkazilishini nazarda tutadi (soatlar setkasidan tashqari).
 19. Ta’lim sifati va sport tayyorgarlik darajasini nazorat qilish tasdiqlangan davlat ta’lim standarti talablariga muvofiq amalga oshiriladi.
 20. O‘quv dasturini o‘zlashtirgan va yakuniy davlat attestatsiyasidan o‘tgan olimpiya zaxiralari kollejining bitiruvchilariga o‘rta professional ta’lim bosqichini tamomlaganlik to‘g‘risida davlat namunasidagi diplom beriladi.
 Ushbu diplom olimpiya zaxiralari kolleji bitiruvchisiga mehnat faoliyatini amalga oshirish huquqini beradi.
 21. Olimpiya zaxiralari kollejida o‘qish, sport tayyorgarligi, ovqatlanish, tibbiy davolanish, mehnat va dam olish uchun zarur shart-sharoitlar yaratish, o‘quvchilar yashash sharoitlari, shuningdek ularning ta’minoti qonunchilik hujjatlarida belgilangan tartibda amalga oshiriladi. 
 22. Olimpiya zaxiralari kolleji o‘quvchilarining sport mahorati darajasini oshirish maqsadida ta’til vaqtida 60 kun davom etadigan o‘quv-mashq yig‘inlarini o‘tkazgan holda o‘quvchilarning faol dam olishlari tashkil etiladi. 
 23. Olimpiya zaxiralari kollejida o‘quvchilar o‘quv sinflarida 25 nafardan iborat bo‘ladi. O‘quvchilar umumta’lim va maxsus fanlarni o‘qitish bo‘yicha sinflarga (o‘rta professional ta’lim bosqichida — guruhlarga), sport tayyorgarligi yo‘nalishlari bo‘yicha esa — sport bo‘limlariga birlashadi. 
 24. Ta’lim standartlariga muvofiq tasdiqlangan o‘quv rejasidagi fanlarni o‘zlashtirgan, shuningdek (bosqichli nazorat) imtihonlarni muvaffaqiyatli topshirgan o‘quvchilarni navbatdagi sinf (bosqich)ga o‘tkazish olimpiya zaxiralari kolleji direktorining buyrug‘i bilan amalga oshiriladi.
 25. O‘quvchilar: 
 boshqa ta’lim muassasasiga ko‘chirishda, shu jumladan, o‘quvchilarning o‘z tashabbusi bilan ko‘chirishda (o‘quvchilarning ota-onalari yoki ularning o‘rnini bosuvchi shaxslarning arizasi asosida); 
 tegishli sport normativ talablari topshirilmaganda, sport natijasi pasayganda va tibbiy nomuvofiqlik holatlarida;
 o‘quv intizomi va olimpiya zaxiralari kolleji ichki tartib qoidalari buzilganda, shu jumladan, axloqsizlik, sport odobi, sport tayyorgarligi rejimi buzilgan, shu jumladan, taqiqlangan farmokologik, alkogolli va giyohvand vositalar qo‘llanilganda hamda sport bilan shug‘ullanish uchun ruxsat etilmaydigan tibbiy nomuvofiqlik bo‘lgan taqdirda; 
 vafot etganda o‘quv yili davomida qonunchilik hujjatlarida belgilangan tartibda olimpiya zaxiralari kollejidan chetlatiladi. 
 26. Olimpiya zaxiralari kolleji o‘quvchilarining sport tayyorgarlik darajasi o‘sib borishini, sport musobaqalarida erishgan natijalarini tahlil qilish, o‘quv rejasida belgilangan fanlarni o‘zlashtirish, o‘quvchilar turar joyida tartib-intizom talablariga rioya etish, jamoatchilik ishlarida qatnashganlik darajasini aniqlash maqsadida o‘quv yili davomida ikki marotaba attestatsiya o‘tkaziladi.
 27. O‘quv yili davomida turli sabablarga ko‘ra o‘quvchilar safidan chiqarilganlar o‘rnini to‘ldirish O‘zbekiston Respublikasi Jismoniy tarbiya va sport vazirligi tomonidan tashkil etiladigan komissiya tomonidan amalga oshiriladi.
 28. Ta’lim dasturlarini ishlab chiqish va birxillashtirish, pedagog kadrlar bilan ta’minlash, mutaxassislarni tayyorlash, qayta tayyorlash va ularning malakasini oshirish O‘zbekiston Respublikasi Jismoniy tarbiya va sport vazirligi tomonidan Xalq ta’limi vazirligi hamda Oliy va o‘rta maxsus ta’lim vazirligi bilan birgalikda amalga oshiriladi. 
 29. Olimpiya zaxiralari kollejiga oliy ma’lumotga va sport-ta’lim muassasalarida kamida 5 yil amaliy ish tajribasiga ega shaxslar orasidan qonunchilik hujjatlarida belgilangan tartibda O‘zbekiston Respublikasi jismoniy tarbiya va sport vaziri tomonidan O‘zbekiston Respublikasi Vazirlar Mahkamasi bilan kelishilgan holda lavozimga tayinlanadigan va lavozimidan ozod qilinadigan direktor boshchilik qiladi.
 30. Direktor:
 olimpiya zaxiralari kolleji faoliyatiga umumiy rahbarlik qiladi, o‘quvchilarning o‘qishi va tarbiyalanishi, o‘quv rejalari va dasturlari bajarilishi, moliya-xo‘jalik faoliyati amalga oshirilishi uchun javob beradi, qonunchilik hujjatlarida belgilangan tartibda xodimlarning belgilangan soni va mehnatga haq to‘lash fondi doirasida xodimlarning shtat jadvalini hamda trener-o‘qituvchilar va o‘qituvchilar tarkibining tarif jadvalini tasdiqlaydi; 
 olimpiya zaxiralari kolleji nomidan ish ko‘radi, uning manfaatlarini ifodalaydi, qonunchilik hujjatlarida belgilangan tartibda uning mol-mulkini tasarruf etadi va shartnomalar tuzadi; 
 olimpiya zaxiralari kolleji vakolatiga kiradigan masalalar bo‘yicha qarorlar qabul qiladi, ta’lim muassasasiga yuklangan vazifalar va funksiyalarning bajarilishi uchun shaxsan javob beradi; 
 o‘z o‘rinbosarlari vakolatlarini belgilaydi, ular o‘rtasida vazifalarni taqsimlaydi;
 o‘z vakolatlari doirasida olimpiya zaxiralari kolleji o‘quvchilari va barcha xodimlari uchun majburiy bo‘lgan buyruqlar chiqaradi va ko‘rsatmalar beradi; 
 olimpiya zaxiralari kollejining o‘quv-moddiy bazasini mustahkamlash, o‘quv-mashq va o‘quv-tarbiyaviy ishlarni takomillashtirish, malakali pedagog kadrlar, trener-o‘qituvchilar bilan butlash hamda olimpiya zaxiralari kolleji faoliyati bo‘yicha ayrim masalalarni ko‘rib chiqish uchun davlat boshqaruvi organlariga takliflar kiritadi; 
 pedagoglar va boshqa xodimlar bilan mehnat shartnomalarni tuzadi va ularni bekor qiladi. 
 Direktor qonunchilik hujjatlariga muvofiq boshqa vakolatlarni ham amalga oshirishi mumkin.
 31. Olimpiya zaxiralari kollejida direktor huzuridagi kollegial organ hisoblanadigan pedagogik va trenerlar kengashi tashkil etiladi.
 Pedagogik va trenerlar kengashining asosiy vazifalari va funksiyalari olimpiya zaxiralari kolleji ustavida belgilanadi. 
 Olimpiya zaxiralari kollejining rahbar va mutaxassis xodimlariga, shu jumladan, fan o‘qituvchilari, tarbiyachilari, trener-o‘qituvchilari va tibbiyot xodimlariga qo‘yiladigan lavozim malaka talablari O‘zbekiston Respublikasi Jismoniy tarbiya va sport vazirligi tomonidan belgilanadi. 
 32. Olimpiya zaxiralari kollejida davlat boshqaruvi organlari, xo‘jalik birlashmalari, mahalliy ijro etuvchi hokimiyat organlari va boshqa tashkilotlarning vakillaridan iborat tarkibda vasiylik kengashi tuziladi.
 33. Olimpiya zaxiralari kollejini attestatsiyadan va akkreditatsiyadan o‘tkazish qonunchilik hujjatlarida belgilangan tartibda amalga oshiriladi.
 34. O‘quvchilar, o‘qituvchilar va trener-o‘qituvchilar tarkibi, tarbiyachilar va tibbiyot xodimlari olimpiya zaxiralari kolleji ta’lim jarayonining qatnashchilari hisoblanadilar. 
 35. Olimpiya zaxiralari kolleji o‘quvchilari davlat ta’lim standartlariga muvofiq bepul ta’lim olish, qo‘shimcha ta’lim xizmatlaridan foydalanish, ta’lim muassasasining ustavida belgilangan shaklda ta’lim muassasasini boshqarishda ishtirok etish huquqiga ega.
 Olimpiya zaxiralari kolleji o‘quvchilari olimpiya zaxiralari kollejining ichki tartib qoidalariga rioya qilishlari shart.
 36. Olimpiya zaxiralari kollejiga qabul qilingan o‘quvchilar: 
 umumiy o‘rta ta’lim, o‘rta professional ta’lim va maxsus sport fanlari bo‘yicha o‘qish; 
 o‘quv-mashq jarayonida va musobaqalarda ishtirok etish;
 olimpiya zaxiralari kollejining o‘quvchilari uchun bir kunlik oziq-ovqat me’yorlariga muvofiq oziq-ovqat bilan ta’minlanish (iste’mol qilish); 
 olimpiya zaxiralari kolleji moddiy-texnika bazasi va mol-mulkidan bepul foydalanish;
 o‘quvchilar turar joyida bepul yashash; 
 belgilangan tartibda o‘qishini boshqa ta’lim muassasasiga ko‘chirishga haqli.
 37. Tegishli kasb ta’limiga, kasbiy tayyorgarlikka va yuksak axloqiy fazilatga ega bo‘lgan shaxslar olimpiya zaxiralari kollejida pedagogik (trenerlik) faoliyat bilan shug‘ullanish huquqiga ega. Sud qarori bilan pedagogik (trenerlik) faoliyat bilan shug‘ullanishi taqiqlangan hamda ularning sudlanganligi olib tashlanmagan shaxslar olimpiya zaxiralari kollejida pedagogik (trenerlik) faoliyat bilan shug‘ullanishlariga yo‘l qo‘yilmaydi.
 38. O‘qituvchilar va trener-o‘qituvchilar tarkibini, tarbiyachilarni va tibbiyot xodimlarini olimpiya zaxiralari kollejiga ishga qabul qilish qonunchilik hujjatlarida belgilangan tartibda amalga oshiriladi. 
 39. Olimpiya zaxiralari kollejining o‘qituvchilar va trener-o‘qituvchilar tarkibini, tarbiyachilarini va tibbiyot xodimlarini attestatsiyadan o‘tkazish qonunchilik hujjatlarida belgilangan tartibda amalga oshiriladi. 
 40. O‘qituvchilar va trener-o‘qituvchilarning pedagogik (trenerlik) yuklamasi qonunchilik hujjatlarida belgilangan normativlarga muvofiq aniqlanadi.
 41. O‘qituvchilar, trener-o‘qituvchilar va tibbiyot xodimlari tarkibini tayyorlash, qayta tayyorlash va ularning malakasini oshirish qonunchilik hujjatlarida belgilangan tartibda bepul amalga oshiriladi.
 42. Pedagog xodimlar va trener-o‘qituvchilarning huquqlari va vazifalari qonunchilik hujjatlariga va olimpiya zaxiralari kolleji ustaviga muvofiq belgilanadi. 
 43. O‘quvchilarning ota-onalari (ularning o‘rnini bosuvchi shaxslar) olimpiya zaxiralari kollejining ta’lim faoliyati bilan tanishish huquqiga egadirlar. 
 44. Tibbiyot xodimlari trener-o‘qituvchilar bilan birgalikda sport mashg‘ulotlari, o‘quv-mashq yig‘inlari, musobaqalar, dam olish davrida olimpiya zaxiralari kolleji o‘quvchilarini tibbiy nazoratdan o‘tkazadilar. Trener-o‘qituvchilar tibbiy kuzatuvlar natijalaridan sportchilar tayyorlashning yakka tartibdagi rejalariga tuzatishlar kiritish uchun foydalanadilar. 
 45. O‘quv yili davomida o‘quvchilar ikki marta chuqurlashtirilgan tibbiy ko‘rikdan o‘tkaziladi.
 46. Olimpiya zaxiralari kolleji o‘quvchilarini tibbiy ta’minlash maqsadida funksional tashxis va salomatlikni tiklash tadbirlari uchun salomatlikni tiklash markaziga, zarur bino va asbob-uskunalarga ega bo‘ladi. 
 47. O‘zbekiston Respublikasi Jismoniy tarbiya va sport vazirligi sportchilarni tanlab olish va ularning funksional tayyorgarligi holati yuzasidan tashxis qo‘yish, davolash-profilaktika tadbirlari va sportchilarning salomatligini tiklash jarayonlarini maqbullashtirish, chuqurlashtirilgan tibbiy ko‘rikdan o‘tkazish uchun olimpiya zaxiralari kollejini O‘zbekiston Respublikasi Davlat budjetidan har yili ajratiladigan mablag‘lar doirasida tegishli apparatlar, zarur reaktivlar va dori-darmonlar bilan ta’minlaydi. 
 48. O‘zbekiston Respublikasi Jismoniy tarbiya va sport vazirligi olimpiya zaxiralari kolleji o‘quvchilarini O‘zbekiston Respublikasi Davlat budjetidan Sport va ommaviy jismoniy tarbiya tadbirlarining kalendar rejasi uchun har yili ajratiladigan mablag‘lari hisobidan kiyim-bosh, sport anjomlari va inventarlar bilan ta’minlaydi.
 49. Olimpiya zaxiralari kollejlari o‘quvchilarini kiyim-bosh, sport anjomlari va inventarlar bilan ta’minlash me’yorlari O‘zbekiston Respublikasi Jismoniy tarbiya va sport vazirligi tomonidan tasdiqlanadi.
 50. Olimpiya zaxiralari kolleji faoliyatini moliyalashtirish:
 O‘zbekiston Respublikasi Davlat budjetidan ajratiladigan mablag‘lari;
 ta’lim xizmatlarini amalga oshirishdan, pedagogika, ishlab chiqarish va olimpiya zaxiralari kollejining ustavdagi vazifalariga muvofiq bo‘lgan boshqa faoliyat turlaridan olingan daromadlar; 
 yuridik va jismoniy shaxslarning homiylik xayriyalari;
 olimpiya zaxiralari kolleji o‘quvchilarini tekin (imtiyozli) ovqatlantirish xarajatlarini qisman qoplash uchun ota-onalar to‘lovi;
 qonunchilik hujjatlarida taqiqlanmagan boshqa manbalar hisobiga amalga oshiriladi.
 51. Olimpiya zaxiralari kollejlari belgilangan tartibda tasdiqlangan va O‘zbekiston Respublikasi Moliya vazirligida ro‘yxatdan o‘tkazilgan xarajatlar smetasi asosida moliyalashtiriladi.
 52. Olimpiya zaxiralari kolleji xodimlari mehnatga haq to‘lash tartibi va shartlari qonunchilik hujjatlariga muvofiq belgilanadi.
 53. Olimpiya zaxiralari kollejlarini tasdiqlangan ta’lim standartlariga muvofiq o‘quv qurollari, kompyuter texnikasi va laboratoriya anjomlari, sport anjomlari va inventarlari bilan ta’minlash O‘zbekiston Respublikasi Jismoniy tarbiya va sport vazirligi tomonidan markazlashgan holda amalga oshiriladi. 
 54. Olimpiya zaxiralari kolleji o‘zining moliya-xo‘jalik faoliyatini budjet va budjetdan tashqari mablag‘lar doirasida amalga oshiradi. 
 55. Olimpiya zaxiralari kollejining mablag‘lari, binolari, sport inshootlari va asbob-uskunalari uning mulki hisoblanadi va ulardan ustavdagi vazifalarni hal etish uchun foydalaniladi. 
 56. Olimpiya zaxiralari kolleji belgilangan tartibda o‘z ishlari natijalarining tezkor va buxgalteriya hisobini amalga oshiradi, statistik va buxgalteriya hisobotlarini yuritadi.
 57. Olimpiya zaxiralari kollejida xo‘jalik va moliya intizomiga rioya etilishini nazorat qilish qonunchilik hujjatlariga muvofiq amalga oshiriladi.
 58. Olimpiya zaxiralari kollejini qayta tashkil etish va tugatish qonunchilik hujjatlarida belgilangan tartibda amalga oshiriladi.
 1. Ushbu Nizom olimpiya zaxiralari kollejiga o‘quvchilarni qabul qilish, attestatsiyadan o‘tkazish va ularning o‘qishini boshqa ta’lim muassasasiga ko‘chirish tartibini belgilaydi.
 2. Olimpiya zaxiralari kollejiga bolalar-o‘smirlar sport maktablari va sport turlari bo‘yicha ixtisoslashtirilgan bolalar-o‘smirlar sport maktablari, sport klublari yoki boshqa sport ta’lim muassasalarida sport tayyorgarligi o‘quv-mashq bosqichining birinchi yil tayyorgarligidan o‘tgan hamda olimpiya zaxiralari kollejida o‘qish istagini bildirgan o‘quvchilar tanlov asosida qabul qilinadilar. 
 Xorijiy mamlakat fuqarolari va fuqaroligi bo‘lmagan shaxslarning olimpiya zaxiralari kollejida ta’lim olishlariga yo‘l qo‘yilmaydi.
 3. O‘quvchilar olimpiya zaxiralari kollejiga 7-sinfdan qabul qilinadi. Olimpiya zaxiralari kollejining sport turlari bo‘yicha kontingenti O‘zbekiston Respublikasi ta’lim muassasalariga o‘qishga qabul qilish bo‘yicha davlat komissiyasi tomonidan belgilanadi.
 4. Olimpiya zaxiralari kollejiga o‘quvchilar qabulini samarali tashkil qilish maqsadida ta’lim muassasasida qabul komissiyasi tashkil etiladi.
 O‘zbekiston Respublikasi Jismoniy tarbiya va sport vazirligi tomonidan qabul komissiyasi raisi va mas’ul kotibi belgilanadi. 
 Qabul komissiyasi a’zolarining vazifalari qabul komissiyasi raisi tomonidan belgilanadi.
 5. Hujjatlar har yili 20-iyun — 20-iyul (shu kuni ham) mobaynida qabul qilinadi. 
 6. O‘qishga kiruvchilar qabul komissiyasiga quyidagi hujjatlarni taqdim etadilar:
 o‘quvchining ota-onalari yoki ularning o‘rnini bosuvchi shaxslar tomonidan olimpiya zaxiralari kolleji direktori nomiga ariza;
 tug‘ilganlik to‘g‘risida guvohnoma nusxasi (guvohnomaning asli qabul komissiyasiga shaxsan ko‘rsatiladi), takroran berilgan hollarda tuman (shahar) fuqarolik holati dalolatnomalarini yozish (FHDY) organining tasdiqlovchi ma’lumotnomasi;
 tibbiy ma’lumotnomalar (F-026-u shakldagi maktab tibbiy anketasi, F-063-u shakldagi profilaktik emlash kartasi, F-086-u shakldagi tibbiy ma’lumotnoma, qon, siydik, gijja tuxumi tahlili, EKG, 14 yoshdan boshlab flyurografiya, turar joyidan bolalar vrachidan kechirgan kasalliklari to‘g‘risidagi ma’lumotnoma, psixonevrologik dispanserdan ma’lumotnoma, yakka kurash turlari uchun umurtqa pog‘onasining ko‘krak va bel qismlarining ikki proyeksiyadagi rentgen rasmi hamda travmatolog xulosasi); 
 3,5 x 4,5 hajmdagi 8 ta rangli fotosurat;
 o‘quvchining sport tayyorgarligi o‘quv-mashq bosqichining birinchi yil tayyorgarligidan o‘tganligi to‘g‘risidagi bolalar-o‘smirlar sport maktablari va sport turlari bo‘yicha ixtisoslashtirilgan bolalar-o‘smirlar sport maktablari, sport klublari yoki boshqa sport ta’lim muassasalari tomonidan berilgan ma’lumotnoma;
 sport razryadini tasdiqlovchi hujjatning asl nusxasi hamda sport razryadni tasdiqlanganligi to‘g‘risidagi buyruqdan ko‘chirma.
 7. Hujjatlar qabul komissiyasiga o‘qishga kiruvchi tomonidan shaxsan taqdim etiladi.
 8. Mazkur Nizomning 6-bandida ko‘rsatib o‘tilgan hujjatlar mavjud bo‘lganda qabul komissiyasi o‘quvchilarning hujjatlarini qabul qilishni rad etishga haqli emas.
 9. Kasbiy (ijodiy) imtihonlar ikki bosqichda: umumiy hamda maxsus jismoniy tayyorgarlik darajasini aniqlash asosida amalga oshiriladi. 
 10. Kasbiy (ijodiy) imtihonlar 100 balli tizim bo‘yicha baholanadi, umumiy jismoniy tayyorgarlik uchun — 30 ball hamda maxsus jismoniy tayyorgarlik uchun — 70 ball ajratiladi. 
 11. Sport turlari bo‘yicha kasbiy (ijodiy) imtihonlar me’yorlari va baholash mezonlari O‘zbekiston Respublikasi Jismoniy tarbiya va sport vazirligi tomonidan tasdiqlanadi. 
 12. O‘zbekiston Respublikasi Jismoniy tarbiya va sport vazirligi tomonidan o‘quvchilarni qabul qilish uchun tashkil etilgan qabul komissiyasi ish faoliyatini nazorat qilib borish maqsadida tegishli sport turlari bo‘yicha trener va mutaxassislardan iborat bo‘lgan ishchi guruh shakllantirilishi mumkin.
 13. Kasbiy (ijodiy) imtihonlar 21 — 28-iyul kunlari davomida o‘tkaziladi.
 14. Kasbiy (ijodiy) imtihonlar natijalari 1-avgust kuni e’lon qilinadi. Imtihondan o‘tmagan o‘quvchilarning hujjatlari ularning ota-onalariga yoki ularning o‘rnini bosuvchi boshqa shaxslarga qaytarib beriladi. 
 15. Sport turlari bo‘yicha O‘zbekiston chempionati va kubogi g‘olib va sovrindorlari (1 — 3-o‘rinlar), O‘zbekiston Respublikasining sport terma jamoalari a’zoligiga hamda ularning zaxirasiga kirgan sportchilar olimpiya zaxiralari kolleji o‘quvchilari safiga imtihonlarsiz imtiyozli ravishda qabul qilinadilar. 
 16. Qabul komissiyasi qarori asosida o‘quvchilarni qabul qilish to‘g‘risida olimpiya zaxiralari kolleji direktori tomonidan buyruq chiqariladi va o‘quvchilarning shaxsiy hujjatlari belgilangan tartibda rasmiylashtiriladi.
 17. Olimpiya zaxiralari kollejiga o‘quvchilarni qabul qilish jarayonini yoritish, shuningdek, o‘quvchilar qabulini shaffof, oshkora va demokratik tamoyillar asosida amalga oshirilishini ta’minlash maqsadida videokuzatuvga olib (yozib) boriladi va ommaviy axborot vositalari jalb qilinishi mumkin. 
 18. Kasbiy (ijodiy) imtihon natijalaridan norozi bo‘lgan shaxslar tanlov natijalari e’lon qilingan kundan boshlab 24 soat ichida olimpiya zaxiralari kollejining qabul komissiyasiga ariza bilan murojaat qilishlari mumkin.
 Kasbiy (ijodiy) imtihon natijalaridan norozi bo‘lgan fuqarolarning arizalarini ko‘rib chiqish uchun uch nafar mutaxassislardan iborat apellatsiya komissiyasi tuziladi.
 Apellatsiya komissiyasi uch kun muddatda arizani va imtihon materiallarini ko‘rib chiqib, qabul komissiyasiga yozma hisobot topshiradi. 
 19. Olimpiya zaxiralari kolleji o‘quvchilari o‘quv yili davomida ikki marotaba (qishki va yozgi) fanlarni o‘zlashtirishi, tegishli sport normativlarini topshirganligi, sport natijalari va tibbiy muvofiqlik holatlari yuzasidan attestatsiyadan o‘tkazish orqali xolisona baho berish va ularni sinfdan-sinfga (bosqichdan-bosqichga) o‘tkazish hamda o‘tkazilgan attestatsiya natijasida qayd etilgan talablarga javob bermagan o‘quvchilarni o‘qishdan chetlatish direktor buyrug‘i asosida tuzilgan attestatsiya komissiyasi qaroriga ko‘ra amalga oshiriladi. 
 20. Attestatsiya olimpiya zaxiralari kolleji o‘quvchisining o‘quv yili davomidagi sport tayyorgarligi darajasini tahlil qilish, O‘zbekiston Respublikasi Jismoniy tarbiya va sport vazirligining Sport va ommaviy jismoniy tarbiya tadbirlari kalendar rejasiga muvofiq o‘tkaziladigan sport musobaqalarida erishgan natijalari, o‘quv rejada belgilangan fanlarni o‘zlashtirishi, o‘quvchilar turar joyida tartib-intizom talablariga rioya etishi, jamoatchilik ishlarida qatnashganligini aniqlash maqsadida o‘tkaziladi. 
 21. Attestatsiya komissiyasi a’zolari 7 — 9 kishini tashkil etadi, olimpiya zaxiralari kolleji direktori — komissiya raisi, sport ishlari bo‘yicha direktor o‘rinbosari — komissiya kotibi, ta’lim muassasaning kasaba uyushmasi qo‘mita raisi, direktorning ma’naviy-ma’rifiy ishlar bo‘yicha o‘rinbosari, direktorning o‘quv ishlari bo‘yicha o‘rinbosari, sinf rahbarlari, trener-o‘qituvchilar va uslubchilardan iborat tarkibda shakllantiriladi. Zarur hollarda attestatsiya komissiyasi tarkibiga sport-ta’lim muassasalari va sport turlari bo‘yicha federatsiya (uyushma) lar mutaxassislari jalb qilinishi mumkin. 
 22. Sport turlari bo‘yicha trener-o‘qituvchilar attestatsiya boshlanishidan kamida 10 kun oldin attestatsiyadan o‘tuvchilarning attestatsiyaga oid ma’lumotlari va hujjatlarini to‘playdi hamda attestatsiya komissiyasiga taqdim etadi. 
 23. Attestatsiya komissiyasiga attestatsiyadan o‘tuvchi o‘quvchilarning quyidagi hujjatlari taqdim etiladi:
 yil (o‘quv yili) davomida erishgan natijalari;
 yil boshidagi va attestatsiya o‘tkazilayotgan vaqtdagi sport razryadi (unvoni);
 yil davomida qatnashgan musobaqalari soni va sportchi ko‘rsatgan natija tahlili;
 terma jamoaga aloqadorlik darajasi;
 ko‘rsatgan eng yaxshi natijasi;
 trener-o‘qituvchilar jamoasining tavsiyasi; 
 yil (o‘quv yili) davomida o‘quv fanlarni o‘zlashtirishi;
 yil (o‘quv yili) davomida o‘quvchilar turar joyida ichki tartib-qoidalarga rioya etishi;
 sog‘lig‘i to‘g‘risida vrach xulosasi.
 Attestatsiya komissiyasi attestatsiyadan o‘tuvchining faoliyatiga oid qo‘shimcha ma’lumotlar so‘rash huquqiga ega. 
 24. Direktorning sport ishlari bo‘yicha o‘rinbosari rahbarligida 3 — 5 kishidan iborat ekspert guruhi tuzilib, attestatsiyaga taqdim etilgan hujjatlar tahlil qilinadi. Ushbu ekspert guruhi attestatsiyadan o‘tuvchining sport, ma’naviy-ma’rifiy va o‘qish jarayonidagi faoliyatini tahlil qilish hamda baholash asosida ma’lumotnoma — attestatsiya varaqasini tayyorlaydi. 
 25. Attestatsiya varaqasi sport turlari bo‘yicha katta trener-o‘qituvchi, sportchining shaxsiy treneri-o‘qituvchisi, bo‘lim uslubchisi, bo‘lim tarbiyachisi, sinf rahbari va bo‘lim vrachi tomonidan imzolanadi.
 26. To‘plangan hujjatlar asosida o‘quvchilar bilan suhbat o‘tkaziladi, suhbat jarayonida berilgan savol va javoblar maxsus (sahifalangan, bog‘langan, muhrlangan) jurnalga qayd etiladi. Zarur hollarda audio yoki videoga tushiriladi. 
 27. Attestatsiya natijalari bo‘yicha attestatsiya komissiyaning qarori komissiya a’zolari tomonidan ochiq ovoz berish yo‘li bilan qabul qilinadi. Ovozlar teng bo‘lib qolgan taqdirda attestatsiya komissiyasi raisining ovozi hal qiluvchi hisoblanadi.
 28. Attestatsiya komissiyasi qarori attestatsiya varag‘iga yoziladi va attestatsiyadan o‘tuvchiga to‘g‘ridan to‘g‘ri attestatsiyadan so‘ng e’lon qilinadi. 
 29. Attestatsiya natijalariga ko‘ra komissiya quyidagi xulosalardan birini qabul qiladi: “Olimpiya zaxiralari kollejida o‘qishga loyiq” yoki “Olimpiya zaxiralari kollejida o‘qishga noloyiq”.
 30. Attestatsiya komissiyasi qarori bayonnomalar bilan rasmiylashtiriladi va ular asosida tegishli buyruqlar chiqariladi va o‘quvchiga olimpiya zaxiralari kolleji tomonidan ma’lum qilinadi.
 31. Attestatsiyadan o‘tuvchi o‘quvchi attestatsiyaga uzrli sabab bilan kelmagan taqdirda, uni attestatsiyadan o‘tkazish boshqa muddatga ko‘chiriladi. 
 32. Attestatsiya yakunlariga ko‘ra o‘quvchilar safidan chiqarilgan o‘quvchilar o‘rnini to‘ldirish sport turlari bo‘yicha tasdiqlangan o‘quvchilar kontingentidan chiqmagan holda, bir yilda ikki marotaba (qishda va yozda) O‘zbekiston Respublikasi Jismoniy tarbiya va sport vazirligi tomonidan tashkil etiladigan komissiya tomonidan amalga oshiriladi.
 Olimpiya zaxiralari kollejining o‘rta professional ta’lim bosqichiga sport tayyogarligi sport takomillashtirish bosqichining ikkinchi yil tayyorgarligidan o‘tgan o‘quvchilar qabul qilinadilar.
 33. O‘quvchining o‘qishini olimpiya zaxiralari kollejidan boshqa ta’lim muassasasiga ko‘chirish quyidagi holatlarda amalga oshiriladi:
 a) o‘z xohishiga ko‘ra (ota-onasining yoki ularning o‘rnini bosuvchi shaxslarning arizasi asosida);
 b) attestatsiya komissiyasining qaroriga ko‘ra;
 v) tibbiy nomuvofiqlik bo‘lganda — vrach xulosasiga ko‘ra;
 g) o‘quv intizomi va ichki tartib-qoidalarni buzganda, tegishli normativ talablar topshirilmaganda, sport natijasi pasayganda, shu jumladan sport odobi, sport tayyorgarligi rejimi buzilgan, taqiqlangan farmokologik, alkogolli va giyohvand vositalar qo‘llanilgan taqdirda — pedagogik kengashning qaroriga muvofiq. 
 Mazkur bandning “b”, “v” va “g” kichik bandlarida ko‘rsatilgan hollarda o‘quvchining o‘qishini boshqa ta’lim muassasasiga ko‘chirishda o‘quvchi yoki uning ota-onasining roziligi talab etilmaydi. 
 34. O‘quvchilar safidan chiqarilgan o‘quvchi o‘qishini doimiy turar joyi bo‘yicha umumta’lim maktabida davom ettiradi.
 35. Mazkur Nizomda belgilangan masalalar bo‘yicha nizolar qonunchilik hujjatlariga muvofiq hal qilinadi.
 36. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Ushbu Nizom olimpiya zaxiralari kollejida o‘quvchilarni oziq-ovqat bilan ta’minlash xarajatlarini qisman qoplash uchun ota-onalar to‘lovini to‘lash tartibini belgilaydi.
 2. Olimpiya zaxiralari kolleji o‘quvchilari sutkalik oziq-ovqat normasiga muvofiq, ota-onalar to‘lovi hisobiga xarajatlarni qisman qoplagan holda, bepul (imtiyozli) oziq-ovqat bilan ta’minlanadilar.
 3. Ta’tillar davrida (60 kungacha) olimpiya zaxiralari kolleji o‘quvchilari uchun o‘tkaziladigan o‘quv-mashq yig‘inlari vaqtida o‘quvchilar oziq-ovqat bilan to‘liq ta’minlanadilar.
 4. Olimpiya zaxiralari kollejlariga ota-onalar to‘lovi ota-onalar (ularning o‘rnini bosuvchi shaxslar) va olimpiya zaxiralari kolleji ma’muriyati o‘rtasida tuziladigan shartnoma asosida to‘lanadi.
 5. Olimpiya zaxiralari kollejiga ota-onalar to‘lovi har oyda, to‘lanadigan joriy oyning o‘ninchi kunidan kechikmay to‘lanadi. Ota-onalar (ularning o‘rnini bosuvchi shaxslar) xohishiga ko‘ra ota-onalar to‘lovi yanada uzoq muddatlar uchun to‘lanishi mumkin.
 Ota-onalar to‘lovi ushbu bandning birinchi xatboshisida ko‘rsatilgan muddatda to‘lanmagan taqdirda olimpiya zaxiralari kolleji o‘quvchisiga tekin (imtiyozli) oziq-ovqat berish to‘lov to‘lanadigan vaqtgacha to‘xtatiladi.
 6. Ota-onalar to‘lovi bankka to‘lanadi, keyinchalik olimpiya zaxiralari kollejiga to‘lov to‘langanligini tasdiqlovchi to‘lov hujjatining nusxasi (kvitansiyasi) taqdim etiladi.
 Ota-onalar to‘lovi pul o‘tkazish yo‘li bilan to‘langan taqdirda olimpiya zaxiralari kollejiga to‘lov topshiriqnomasining nusxasi (to‘lov to‘langanligi to‘g‘risidagi bank belgisi bilan) taqdim etiladi.
 7. Olimpiya zaxiralari kolleji bo‘yicha ota-onalar to‘lovi tegishli hududiy g‘aznachilik hisobvaraqlariga, keyinchalik ulardan foydalanish uchun olimpiya zaxiralari kollejining shaxsiy g‘azna hisobvarag‘iga o‘tkaziladi.
 8. Olimpiya zaxiralari kollejida ota-onalar to‘lovi miqdori bazaviy hisoblash miqdorining bir baravari miqdorida belgilanadi.
 Olimpiya zaxiralari kollejiga ota-onalar to‘lovining bir kunlik miqdorini hisoblash ota-onalar (ularning o‘rnini bosuvchi shaxslar) ning bir oylik to‘lovi miqdorini qonunchilik hujjatlariga muvofiq olimpiya zaxiralari kollejining oylik ish jadvali bo‘yicha ish kunlari soniga taqsimlash yo‘li bilan amalga oshiriladi.
 9. Olimpiya zaxiralari kolleji o‘quvchisi o‘zining yoki oila a’zolarining (u parvarish qilishga majbur bo‘lgan) kasalligi sababli olimpiya zaxiralari kollejiga ketma-ket uch kundan ortiq kelmagan davr uchun to‘lov ota-onalar to‘lovini keyingi to‘lash chog‘ida o‘quvchi olimpiya zaxiralari kollejiga kelmagan davr uchun hisoblab yozilgan tegishli summani chegirish yo‘li bilan hisoblab chiqariladi. 
 Bunda o‘quvchining yoki uning oila a’zolarining kasalligi (karantin) sababli olimpiya zaxiralari kollejiga kelmaganligi tegishli davolash muassasasi bergan ma’lumotnoma bilan tasdiqlanishi kerak.
 10. Olimpiya zaxiralari kolleji o‘quvchisi o‘quv yili davomida sport turlari bo‘yicha terma jamoa tarkibida O‘zbekiston Respublikasi Jismoniy tarbiya va sport vazirligi, federatsiya (uyushma) yoki boshqa mablag‘lar hisobidan olimpiya zaxiralari kolleji direktorining buyrug‘i bilan o‘quv-mashq yig‘inlariga jalb etilganda ovqatlanish tabeliga kiritilmaydi va ota-onalar to‘lovi hisoblanmaydi. 
 O‘quvchining o‘quv-mashq yig‘inlari davri uchun to‘lov ota-onalar to‘lovini keyingi to‘lash chog‘ida o‘quvchi olimpiya zaxiralari kollejiga kelmagan davr uchun hisoblab yozilgan tegishli summani mazkur Nizomning 8-bandiga muvofiq chegirish yo‘li bilan hisoblab chiqariladi. 
 O‘quvchi olimpiya zaxiralari kollejiga kelmagan boshqa barcha holatlarda ota-onalar to‘lovi umumiy asoslar bo‘yicha undiriladi.
 11. Olimpiya zaxiralari kolleji o‘quvchilariga bepul (imtiyozli) ovqatlanish uchun ota-onalar to‘lovi olimpiya zaxiralari kolleji direktori tomonidan tasdiqlangan buyruqqa asosan tarbiyachi yoki guruh rahbari tomonidan direktorning ma’naviy-ma’rifiy ishlar bo‘yicha o‘rinbosari rahbarligida taqdim etilgan ovqatlanish uchun kunlik tabel asosida hisoblanadi.
 12. Ota-onalar (ularning o‘rnini bosuvchi shaxslar) o‘quvchi olimpiya zaxiralari kollejiga kelishi boshqa ta’lim muassasasiga o‘tishi munosabati bilan to‘xtashidan kamida bir hafta oldin bu to‘g‘risida olimpiya zaxiralari kolleji ma’muriyatini yozma ravishda xabardor qilishi kerak. Olimpiya zaxiralari kolleji xabardor qilinmagan taqdirda ota-onalar to‘lovi sifatida to‘langan to‘lov qayta hisob-kitob qilinmaydi va qaytarib berilmaydi.
 13. Ota-onalar to‘lovi sifatida to‘langan mablag‘larni ota-onalarga (ularning o‘rnini bosuvchi shaxslarga) qaytarib berish tegishli summani ota-onalardan (ularning o‘rnini bosuvchi shaxslardan) birining bankdagi hisobvarag‘iga o‘tkazish yo‘li bilan amalga oshiriladi. 
 14. Fuqarolarning o‘zini o‘zi boshqarish organlari tomonidan berilgan kam ta’minlangan oila to‘g‘risidagi ma’lumotnoma o‘quvchilarni ota-onalar to‘lovidan ozod qilish uchun asos hisoblanadi.
 Ushbu hujjat ko‘rib chiqish uchun olimpiya zaxiralari kollejiga taqdim etiladi.
 15. Kam ta’minlangan oilalarning ota-onalar to‘lovidan (rejalashtirilayotgan o‘quvchilar umumiy sonining 30 foizi doirasida) ozod qilinayotgan o‘quvchilari ro‘yxati moliya yili boshlangungacha, ota-onalar kengashi yig‘ilishi bayonnomasi asosida olimpiya zaxiralari kolleji direktorining buyrug‘i bilan tasdiqlanadi.
 Bunda kam ta’minlangan oilalarning ota-onasi (ulardan biri yoki ikkalasi ham) I yoki II guruh nogironligi bo‘lgan o‘quvchilar ota-onalar to‘lovidan birinchi navbatda ozod qilinadilar. 
 16. Kam ta’minlangan oila ro‘yxatiga kiritilgan o‘quvchi olimpiya zaxiralari kolleji o‘quvchilari safidan chiqarilganda uning o‘rniga umumiy kam ta’minlangan oila ro‘yxatida bo‘lgan, lekin kam ta’minlangan oila sifatida ota-onalar to‘lovidan ozod etilganlar ro‘yxatiga kiritilmagan o‘quvchi keyingi oydan ro‘yxatga kiritiladi va ota-ona to‘lovidan ozod etiladi.
 17. O‘zbekiston Respublikasi Jismoniy tarbiya va sport vazirligi tomonidan sport turlari bo‘yicha barcha yoshlar toifasidagi O‘zbekiston Respublikasining sport terma jamoalari asosiy va zaxira tarkibiga kiritilgan o‘quvchilar direktorning buyrug‘iga asosan sport terma jamoalarining asosiy va zaxira tarkibida bo‘lgan davrda ota-ona to‘lovidan ozod etiladi. 
 18. Olimpiya zaxiralari kollejiga ota-onalar to‘lovi bo‘yicha mablag‘larni hisoblash va tushishining buxgalteriya hisobi tegishli olimpiya zaxiralari kollejining buxgalteriyasi tomonidan belgilangan tartibda amalga oshiriladi. 
 19. Olimpiya zaxiralari kollejlarining rahbarlari va bosh buxgalterlari ota-onalar to‘lovidan tushadigan mablag‘lardan maqsadli foydalanilishi uchun javob beradilar.
 20. Ota-onalar to‘lovidan tushgan mablag‘lardan maqsadli foydalanilishini nazorat qilish belgilangan tartibda amalga oshiriladi.
 21. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Ushbu Nizom O‘zbekiston Respublikasi Davlat budjeti mablag‘lari hisobiga moliyalashtiriladigan olimpiya zaxiralari kollejlari direktorlari, direktorning sport ishlari bo‘yicha o‘rinbosari, direktorning o‘quv ishlari bo‘yicha o‘rinbosari, direktorning xo‘jalik ishlari bo‘yicha o‘rinbosari, direktorning ma’naviy-ma’rifiy ishlar bo‘yicha o‘rinbosari (keyingi o‘rinlarda — direktor o‘rinbosarlari), katta instruktor-metodisti, instruktor-metodistlari, trener-o‘qituvchilari, sport psixologlari va tibbiyot xodimlari mehnatiga haq to‘lash shartlari va tartibini belgilaydi. 
 2. Olimpiya zaxiralari kollejining direktori, direktor o‘rinbosarlari, katta instruktor-metodisti, instruktor-metodistlari, sport psixologlari (keyingi o‘rinlarda — olimpiya zaxiralari kollejining ayrim xodimlari), trener-o‘qituvchilari, professional ta’lim bo‘g‘ini fan o‘qituvchilari va boshqa xodimlarining mehnatiga haq to‘lash va rag‘batlantirish Vazirlar Mahkamasining “O‘rta maxsus, kasb-hunar ta’limi tizimi xodimlari ish haqi tizimini takomillashtirish to‘g‘risida” 2008-yil 1-avgustdagi 165-son qaroriga, umumiy o‘rta ta’limning tayanch ta’limi bo‘g‘ini fan o‘qituvchilarining mehnatiga haq to‘lash va rag‘batlantirish Vazirlar Mahkamasining “Xalq ta’limi xodimlari mehnatiga haq to‘lashning takomillashtirilgan tizimini tasdiqlash to‘g‘risida” 2005-yil 21-dekabrdagi 275-son qaroriga muvofiq amalga oshiriladi. 
 Olimpiya zaxiralari kollejining tibbiyot punkti xodimlari mehnatiga haq to‘lash Vazirlar Mahkamasining “Tibbiyot xodimlarining ish haqi tizimini takomillashtirish to‘g‘risida” 2005-yil 21-dekabrdagi 276-son qaroriga muvofiq amalga oshiriladi. 
 3. Olimpiya zaxiralari kollejining ayrim xodimlariga, trener-o‘qituvchilariga ushbu Nizomga asosan qo‘shimcha haq va ustamalar belgilanadi.
 4. Olimpiya zaxiralari kollejining ayrim xodimlari mehnatiga haq to‘lash maqsadida ularga, o‘quvchilar yuqori sport natijalariga erishgan taqdirda, bazaviy tarif stavkasiga quyidagi har oylik ustamalar belgilanadi: 
 5. Agar sport tayyorgarligidan o‘tayotgan o‘quvchi turli sport yutuqlariga ega bo‘lsa, olimpiya zaxiralari kollejining ayrim xodimlariga, ushbu o‘quvchi uchun yutuqlar hisobga olingan holda belgilangan ustamaning eng yuqori miqdori qo‘llanadi.
 6. Ustamalarning jami miqdori:
 olimpiya zaxiralari kolleji direktori, direktor o‘rinbosarlari, katta instruktor-metodisti va tibbiyot punkti xodimlari uchun — belgilangan bazaviy tarif stavkasining 300 foizidan;
 olimpiya zaxiralari kollejining sport bo‘limi instruktor-metodistlari va sport psixologlari uchun — biriktirilgan sport turlari bo‘yicha erishilgan sport natajalari uchun, lekin bazaviy tarif stavkasining 300 foizidan oshmasligi kerak.
 8. Olimpiya zaxiralari kollejining ushbu Nizom asosida mehnatiga ustama haq belgilanadigan ayrim xodimlari lavozimga tayinlanganda yoki ishga qabul qilingan davrda sportchilarni tayyorlashdagi hissasi bo‘lmagan taqdirda birinchi moliya yili uchun terma jamoa a’zolari va o‘rinbosar tarkibiga tayyorlangan o‘quvchilari uchun keyingi yillarda mazkur Nizomning 4-bandiga muvofiq ustama belgilanadi. 
 9. Ushbu Nizomning 4-bandida ko‘rsatilgan ustamalarni belgilash kalendar yil boshida, olimpiya zaxiralari kollejining o‘quvchilari kontingentidan va ularning oldingi yildagi sport natijalaridan kelib chiqqan holda olimpiya zaxiralari kollejining trener-o‘qituvchilari tarifikatsiyasini va shtatlar jadvalini tuzishda amalga oshiriladi. 
 Yil davomida ustamalar miqdorlarini o‘zgartirish olimpiya zaxiralari kollejining tasdiqlangan mehnatga haq to‘lash fondi doirasida amalga oshiriladi va olimpiya zaxiralari kolleji rahbarining buyrug‘i bilan rasmiylashtiriladi. 
 10. Olimpiya zaxiralari kollejining ayrim xodimlari va trener-o‘qituvchilariga ustamalar:
 Olimpiya va Osiyo o‘yinlari, jahon va Osiyo chempionatlari hamda kuboklari sovrindorlarini tayyorlashni ta’minlaganlik uchun — ko‘rsatib o‘tilgan sport musobaqalarida o‘quvchi tomonidan erishilgan (faqat yakkalik) natija (I — III o‘rinlar) sanasidan keyingi oyning boshidan e’tiboran belgilanadi va ushbu darajadagi keyingi xalqaro musobaqalar (keyingi Olimpiya o‘yinlari, jahon chempionatlari va shu kabilar) o‘tkazilgunga qadar saqlab qolinadi; 
 O‘zbekiston Respublikasi chempionatlari va kuboklari sovrindorlarini tayyorlashni ta’minlaganlik uchun — ko‘rsatib o‘tilgan sport musobaqalarida o‘quvchi tomonidan erishilgan natija (faqat yakkalik) (I — III o‘rinlar) sanasidan keyingi oyning boshidan e’tiboran belgilanadi va ushbu darajadagi musobaqalar o‘tkazilgunga qadar saqlab qolinadi. O‘zbekiston Respublikasi sport terma jamoasining asosiy tarkibiga sportchilar (stajorlar) tayyorlashni ta’minlaganlik uchun — o‘quvchi O‘zbekiston Respublikasi sport terma jamoasining asosiy tarkibiga (stajorlikka) kiritilgan sanadan keyingi oy boshidan e’tiboran belgilanadi va o‘quvchining jamoa tarkibida bo‘ladigan butun davrida saqlab qolinadi. 
 11. Olimpiya zaxiralari kolleji ayrim xodimlariga o‘quvchining sportdagi natijalari uchun ustamalarni to‘lash uning olimpiya zaxiralari kolleji tarkibidan rasman chiqib ketish (boshqa ta’lim muassasasiga o‘tish, olimpiya zaxiralari kollejidan chiqarilish, uni bitirish) sanasidan keyingi oyning boshidan e’tiboran to‘xtatiladi. 
 12. Sport tayyorgarligi bosqichi va sport turlarining guruhlaridan kelib chiqib trener-o‘qituvchilarga to‘lanadigan ish haqi va ustamalarning foizlari belgilanadi.
 13. Olimpiya zaxiralari kollejida sport tayyorgarligi bosqichlari quyidagilardan iborat:
 O‘quv-mashq bosqichi. Bu bosqichda sportning tanlangan turi bo‘yicha bir yildan kam bo‘lmagan tegishli tayyorgarlikdan o‘tgan va umumiy jismoniy hamda maxsus tayyorgarlik bo‘yicha qabul qilish me’yorlarini bajargan sog‘lom o‘quvchilardan tanlov asosida guruhlar shakllantiriladi. Bu bosqichda keyingi o‘quv yillariga o‘tkazish o‘quvchilar tomonidan umumiy jismoniy va maxsus tayyorgarlik bo‘yicha o‘tkazish — nazorat me’yorlarini bajarish sharti hamda sport toifasining borligi bilan amalga oshiriladi.
 Sport takomillashtirish bosqichi. Ushbu bosqichda o‘quv-mashq bosqichidan o‘tgan hamda maxsus jismoniy va sport tayyorgarligi bo‘yicha qabul va o‘tkazish me’yorlarini, ularning sport mahorati darajasi talablarini bajargan o‘quvchilardan guruhlar shakllantiriladi. Bu bosqichda keyingi o‘quv yillariga o‘tkazish sport ko‘rsatkichlari dinamikasining ijobiy o‘sishi sharti bilan amalga oshiriladi. 
 Oliy sport mahorati bosqichi. Ushbu bosqichga sport mahoratini takomillashtirish bosqichidan o‘tgan, tegishli sport razryadiga ega bo‘lgan hamda mintaqa yoki respublika darajasida O‘zbekiston Respublikasi sport terma jamoalari asosiy va zaxira tarkibiga qabul qilish uchun qo‘yiladigan talablarga javob beradigan, shuningdek, sportda barqaror yuqori natijalar ko‘rsatadigan o‘quvchilardan jamlanadi.
 Sport tayyorgarligi bosqichlari bo‘yicha o‘quv guruhlari bilan o‘quv mashg‘uloti ishlari rejimi (haftadagi akademik soatlar) va guruhlardagi o‘quvchilar soni quyidagi jadval asosida amalga oshiriladi:
 o‘quv yillari bo‘yicha me’yoriy talablar sport tayyorgarligi bosqichlari bo‘yicha sport razryadlari talabi quyidagi jadval asosida amalga oshiriladi:
 14. Sport turlari guruhlar bo‘yicha quyidagi tartibda taqsimlanadi:
 I sport turlarining birinchi guruhiga — sportning jamoaviy o‘yin turlaridan tashqari, sportning barcha olimpiya turlari;
 II sport turlarining ikkinchi guruhiga — sportning jamoaviy o‘yin turlari;
 III sport turlarining uchinchi guruhiga — sportning noolimpiya va milliy turlari. 
 15. Olimpiya zaxiralari kollejining trener-o‘qituvchilariga lavozim maoshlari mehnatga haq to‘lashning bazaviy tarif stavkasidan, belgilangan normativlaridan yoki o‘quv mashg‘ulot ishlarining rejalashtirilayotgan hajmlaridan, shuningdek O‘zbekiston Respublikasi qonunchilik hujjatlarida hamda ushbu Nizomda nazarda tutilgan ustama va qo‘shimcha haqlardan kelib chiqqan holda ularni o‘quv va kalendar yili boshida tarifikatsiyalashda belgilanadi. 
 16. Olimpiya zaxiralari kollejining trener-o‘qituvchilari mehnatiga haq to‘lash har bir o‘quvchi uchun me’yor bo‘yicha amalga oshiriladi.
 17. Bir nafar o‘quvchiga nisbatan olimpiya zaxiralari kolleji trener-o‘qituvchisining mehnatiga haq to‘lashda trener-o‘qituvchining bazaviy tarif stavkasiga nisbatan quyidagi foizlar belgilanadi: 
 18. O‘quvchilarni O‘zbekiston Respublikasi sport terma jamoalarining asosiy tarkibiga va stajorlarini, respublika va xalqaro sport musobaqalari sovrindorlarini tayyorlash uchun olimpiya zaxiralari kollejlari trener-o‘qituvchilari mehnatiga haq to‘lash normativlari miqdorlari eng yuqori hisoblanadi. Bir nafar o‘quvchi uchun trener-o‘qituvchilarga mehnatga haq to‘lash normativlarining aniq miqdorlarini belgilash to‘g‘risidagi qaror olimpiya zaxiralari kolleji direktori tomonidan, mehnatga haq to‘lashning belgilangan miqdorlari va fondi doirasida qabul qilinadi. 
 19. Bir nafar o‘quvchi uchun normativlar bo‘yicha o‘quv mashg‘ulot ishlari uchun olimpiya zaxiralari kollejining trener-o‘qituvchisi mehnatiga haq to‘lashda trener-o‘qituvchining lavozim maoshini ustamalar va qo‘shimcha haqlarsiz hisoblab chiqarish unga belgilangan bazaviy tarif stavkasini uning mehnatiga haq to‘lashning foizlar hisobidagi normativiga ko‘paytirish yo‘li bilan amalga oshiriladi. 
 Trener-o‘qituvchi tomonidan bir nechta o‘quvchi tayyorlangan taqdirda ushbu trener-o‘qituvchining mehnatiga haq to‘lash normativi har bir o‘quvchi bo‘yicha uning sportdagi yutuqlarini va tayyorlash bosqichlarini hisobga olgan holda, belgilangan normativlar miqdorlarini jamlash yo‘li bilan belgilanadi.
 Bunda trener-o‘qituvchining ustama va qo‘shimcha haqlarsiz lavozim maoshi unga belgilangan bazaviy tarif stavkasi miqdorining uch yuz foizidan oshmasligi kerak.
 O‘zbekiston Respublikasi Jismoniy tarbiya va sport vazirligi olimpiya zaxiralari kollejining yuqori toifali sportchilar tayyorlashda salmoqli natijalarga erishgan o‘quvchilarning (Olimpiya va Osiyo o‘yinlari, jahon va Osiyo chempionatlari hamda kuboklarida sovrinli o‘rinlarni qo‘lga kiritgan) ayrim trener-o‘qituvchilariga bazaviy tarif stavkasi miqdorining besh yuz foizigacha miqdorda lavozim maoshi belgilashi mumkin.
 20. Bir nafar o‘quvchi uchun mehnatga haq to‘lash normativi miqdori olimpiya zaxiralari kollejining trener-o‘qituvchisiga:
 O‘zbekiston Respublikasi sport terma jamoasining asosiy tarkibiga sportchilar (stajorlar) tayyorlaganlik uchun — o‘quvchi O‘zbekiston Respublikasi sport terma jamoasining asosiy tarkibiga (stajorlikka) kiritilgan sanadan keyingi oy boshidan e’tiboran belgilanadi va o‘quvchi jamoa tarkibida bo‘ladigan butun davrda saqlanib qoladi; 
 Olimpiya va Osiyo o‘yinlari, jahon va Osiyo chempionatlari hamda kuboklari sovrindorlarini tayyorlaganlik uchun — ko‘rsatib o‘tilgan sport musobaqalarida o‘quvchi tomonidan erishilgan natija (faqat yakkalik) (I — III o‘rinlar) sanasidan keyingi oy boshidan e’tiboran belgilanadi va ushbu darajadagi keyingi xalqaro sport musobaqalari (keyingi Olimpiya o‘yinlari, jahon chempionatlari va shu kabilar) o‘tkazilgungacha saqlanib qoladi; 
 O‘zbekiston Respublikasi chempionatlari va kuboklari sovrindorlarini tayyorlaganlik uchun — ko‘rsatib o‘tilgan sport musobaqalarida o‘quvchi tomonidan erishilgan natija (faqat yakkalik) (I — III o‘rinlar) sanasidan keyingi oy boshidan e’tiboran belgilanadi va shu kabi keyingi O‘zbekiston Respublikasi chempionatlari va kuboklari o‘tkazilgungacha, biroq bir yildan ko‘p bo‘lmagan davrga saqlanib qoladi. 
 21. Agar olimpiya zaxiralari kollejining trener-o‘qituvchisi mehnatiga haq to‘lash normativining belgilangan miqdori amal qiladigan davrda uning rahbarligida sport tayyorgarligidan o‘tayotgan o‘quvchi sportdagi natijasini yaxshilasa (masalan, O‘zbekiston Respublikasi sport terma jamoasining asosiy tarkibi a’zosi Osiyo o‘yinlari sovrindori bo‘lsa), u holda trener-o‘qituvchining mehnatiga haq to‘lash normativi miqdori, o‘quvchi yutuqlarini hisobga olgan holda eng yuqori ko‘rsatkich bo‘yicha tegishli ravishda qayta ko‘rib chiqiladi va uning yangidan hisoblab chiqilgan amal qilish muddati belgilanadi.
 22. Agar olimpiya zaxiralari kolleji trener-o‘qituvchisi mehnatiga haq to‘lashning belgilangan normativi amal qiladigan davrda uning rahbarligida sport tayyorgarligidan o‘tayotgan o‘quvchi mazkur trener-o‘qituvchining o‘quv guruhi tarkibidan chiqib ketsa (boshqa trener-o‘qituvchi rahbarligidagi boshqa o‘quv guruhiga, boshqa sport-ta’lim muassasasiga o‘tkazilsa va shu kabi holatlarda) u holda trener-o‘qituvchi mehnatiga haq to‘lash normativi miqdori: 
 O‘zbekiston Respublikasi sport terma jamoasining asosiy tarkibiga sportchilar (stajorlar) tayyorlaganlik uchun o‘quvchi trener-o‘qituvchining o‘quv guruhi tarkibidan rasman chiqib ketgan sanadan keyingi oy boshidan e’tiboran kamayish tomoniga qayta ko‘rib chiqiladi; 
 Olimpiya va Osiyo o‘yinlari, jahon, Osiyo chempionatlari va kuboklari, O‘zbekiston Respublikasi chempionatlari va kuboklari sovrindorlarini tayyorlaganlik uchun ushbu Nizomning 8-bandida ko‘rsatilgan muddat mobaynida saqlanib qoladi.
 23. O‘quv guruhiga yil mobaynida boshqa trener-o‘qituvchi rahbarligida, shuningdek, boshqa ta’lim muassasasidan o‘quvchilar safiga qabul qilingan, yuqori sport natijalariga erishgan o‘quvchi o‘tkazilgan olimpiya zaxiralari kolleji trener-o‘qituvchisi mehnatiga haq to‘lash normativi miqdori:
 O‘zbekiston Respublikasi sport terma jamoasining asosiy tarkibiga sportchilar (stajorlar) kirgan o